Ego Joserannus, dominus Branceduni, notum facio omnibus presentes litteras inspecturis, quod cum donationem et elemosinam, quam dominus Beringardus de Calvomonte ecclesie Cluniacensi fecerat de villa de Persiaco, cum pertinenciis ejusdem, contenderem et dicerem non valere eo quod de feodo meo esset, immo ipsam saisissem et in ea stannum et molendinum construxissem, tandem, ob dilectionem et reverentiam karissimi consanguinei mei Stephani, abbatis Cluniacensis, stannum, molendinum et quidquid juris in dicta villa et pertinenciis habebam vel reclamare poteram, ecclesie Cluniacensi pro trecentis libris Divionensibus titulo pignoris obligavi, sub hac forma, quod ab instanti festo beati Bartholomei apostoli usque ad biennium mihi liceat redimere, et si redimero, salvum est ecclesie Cluniacensi jus suum et mihi meum. Quod si a dicto festo infra biennium non redimero, stannum, molendinum, et quidquid juris, quidquid rationis in predicta villa de Perciaco habebam vel reclamare poteram, ob remedium anime mee et parentum meorum ecclesie Cluniacensi cessi, concessi et libere et absolute quittavi. Has autem conventiones promisi quas venerabilem fratrem meum Bartholomeum, Quinque Ecclesiarum episcopum, concedere faciam et laudare. In cujus rei testimonium presentes litteras eidem ecclesie tradidi sigilli mei munimine roboratas. Actum duodecimo kalendas septembris, anno Domini Mº CCº XXXº primo.